Kære medlem,

Kredsstyrelsen besluttede i går onsdag den 11. marts 2020, at udskyde vores ordinære generalforsamling planlagt til den 19. marts på Maglegårdsskolen.

Beslutningen begrundes i, at sundhedsmyndighedernes anbefaling om at holde 2-4 m. afstand for at begrænse smitte med Covid-19-virus ikke kan imødekommes inden for en generalforsamlings format og formål og kredsstyrelsen fandt det derfor ikke forsvarligt at gennemføre generalforsamlingen som planlagt.

Statsministerens udmeldinger i går aftes bekræftede vores beslutning, da vi forventer at være omkring 100 personer til vores generalforsamling. Hovedforeningen har i dag anmodet alle kredse om at udsætte generalforsamlinger samt TR-valg.

Generalforsamlinger er nu udsat på ubestemt tid og vil blive genindkaldt, så snart det vurderes forsvarligt. Genindkaldelsen vil ske i henhold til foreningens vedtægter, ligesom beslutninger som skulle være truffet på generalforsamlingen den 19. marts, vil blive behandlet på generalforsamlingen, når den genindkaldes.

Som du allerede ved, er Folketinget i gang med at behandle en nød-lovgivning, som vil få store konsekvenser for både skolerne og hele samfundet. Det er en helt ekstraordinær situation, som vi på Statsministerens anbefaling må stå sammen om at løse bedst mulig.

Skolerne lukker ned senest fra på mandag og på de enkelte skoler, vil skolelederne i tæt samarbejde med medarbejderne lægge rammerne for, hvordan I kan udføre jeres arbejde hjemmefra. KL har som erklæret mål, at situationen ikke må udløse krav om erstatningsundervisning og dermed en ophobning af arbejdsopgaver for lærerne. Vi skal opfordre jer til at være pragmatiske og udøve jeres professionelle dømmekraft, fuldstændig som I plejer, når der nu skal tænkes i nye baner omkring fjernundervisning.

Vi følger naturligvis situationen tæt og vi kan kontaktes telefonisk som vanligt.

Med venlig hilsen

Jeppe Dehli, formand